**WORKSHOP**

**Klinické skúšanie produktov a liekov v Slovenskej republike v roku 2013**

**Správna klinická prax – vzdelávanie, kvalita**

**a bezpečnosť klinického skúšania**

**Bratislava, MZ SR, 22. mája 2013**

Tradičný workshop venovaný problematike klinického skúšania produktov a liekov a otázkam Správnej klinickej praxe sa konal 22. 5. 2013 v Konferenčnom centre MZ SR na Limbovej 2 v Bratislave.

Podujatie sa konalo pod osobnou záštitou rektorky SZU Dr. h. c. Prof. PhDr. Dany Farkašovej, CSc. aj pri príležitosti osláv 60. výročia založenia postgraduálneho medicínskeho vzdelávania na Slovensku. Spoluorganizátormi za SZU boli Ústav farmakológie, klinickej a experimentálnej farmakológie LF a Ústav zdravotníckej etiky FOaZOŠ. Spolupracovali Slovenská spoločnosť klinickej farmakológie, o. z. SLS, Sekcia klinickej farmácie SFS, Ústav farmakológie a klinickej farmakológie LF UK v Bratislave. Aktívne zastúpenie mali regulačné inštitúcie klinického skúšania - MZ SR a ŠÚKL, zástupcovia pacientov (AOPP), ako aj asociácia zadávateľov (SAFS) a asociácia odborných organizátorov (SACROP) klinického skúšania.

Súčasťou podujatia, ktoré sa zároveň konalo ako anotovaná školiaca akcia SZU, bolo tiež 15. celoštátne stretnutie etických komisií v SR.

Konferencie sa zúčastnilo vyše 100 registrovaných účastníkov, medzi ktorými mali významné zastúpenie aj odborníci z Českej republiky.

Hlavnými témami podujatia boli vzdelávanie a bezpečnosť v oblasti klinického skúšania, ako nevyhnutné predpoklady zabezpečenia jeho vysokej kvality a splnenia požiadaviek Správnej klinickej praxe. SZU je iniciátorom a dosiaľ jediným akreditovaným garantom vzdelávania v tejto oblasti v SR. Certifikačný študijný program v CPČ klinické skúšanie liekov zabezpečuje ÚFKEF LF.

Jedným z pozitívnych výstupov podujatia je predbežná dohoda zainteresovaných inštitúcií na potrebe užšej spolupráce, ktorá by sa mala konkretizovať do spoločného vzdelávacieho projektu. Odborným garantom a koordinátorom takého projektu by sa mali stať, vzhľadom na príslušné požiadavky, pracoviská SZU.

Konferencia sa vyznačovala otvorenou, konštruktívnou atmosférou a živou diskusiou, čo účastníci ocenili veľmi pozitívne. Konštatovali, že sa už podarilo vytvoriť unikátnu odbornú tradíciu podujatia, ktoré napomáha potrebnému dialógu a riešeniu odborných problémov, ktoré sa v tejto oblasti zákonite objavujú.

Bratislava, 22. 5. 2013 Prof. MUDr. Jozef Glasa, CSc., PhD.

 predseda OV konferencie